Komisijas paziņojums par to datu atjaunināšanu, kurus izmanto, lai aprēķinātu sodanaudas un kavējuma naudas, ko Komisija Eiropas Savienības Tiesai ierosina piemērot pārkāpumu procedūrās

(2019/C 309/01)

I. Ievads

Ar Komisijas 2005. gada paziņojumu “EK Līguma 228. panta īstenošana” (1) (tagad attiecīgā norma ir LESD 260. panta 1. un 2. punkts) tika izveidots pamats, uz kura Komisija balstās, aprēķinot finansiālās sankcijas (sodanaudas vai kavējuma naudas), ko tā prasa Tiesai piemērot gadījumos, kad Komisija vēršas Tiesā atbilstoši LESD 260. panta 2. punktam saistībā ar pārkāpuma procedūru pret kādu dalībvalsti.

2010. gada paziņojumā (2) par minētajos aprēķinos izmantoto datu atjaunināšanu Komisija noteica, ka makroekonomiskie dati ik gadu jākoriģē, lai ņemtu vērā inflācijas un iekšzemes kopprodukta (IKP) izmaiņas.

Komisijas 2011. gada paziņojumā par LESD 260. panta 3. punkta īstenošanu (3) un Komisijas 2017. gada paziņojumā “ES tiesību akti: labāki rezultāti līdz ar labāku piemērošanu” (4) ir uzsvērts, ka tā pati metode, kas noteikta 2005. gada paziņojumā, ir piemērojama, aprēķinot finansiālās sankcijas, ko Komisija prasa Tiesai piemērot saskaņā ar LESD 260. panta 3. punktu.

Šajā paziņojumā paredzētais gadskārtējais atjauninājums balstās uz katrā dalībvalstī novērotajām inflācijas un IKP izmaiņām (5), kas atspoguļo attiecīgās dalībvalsts spēju maksāt. Izmantojamie inflācijas un IKP statistikas dati ir dati, kas attiecas uz periodu divus gadus pirms atjaunināšanas (“t–2 noteikums”), jo divi gadi ir minimālais laikposms, kas nepieciešams, lai iegūtu relatīvi stabilus makroekonomiskos datus. Turklāt, ņemot vērā 2019. gada februāra paziņojumu (6), ir mainījies dalībvalstu institucionālais svars: iepriekš tas balstījās uz katras dalībvalsts balsu skaitu atbilstoši balsu sadalījumam Padomē, savukārt tagad tas balstās uz katrai dalībvalstij piešķirto deputāta vietu skaitu Eiropas Parlamentā.

Tādējādi šā paziņojuma pamatā ir ekonomikas dati par nominālo IKP un IKP deflatoru 2017. gadā (7) un dalībvalstij piešķirto vietu skaits Eiropas Parlamentā.

II. Atjauninājuma elementi

Atjaunināmie ekonomiskie kritēriji ir:

— kavējuma naudas vienotā pamatsumma (8), kas pašlaik noteikta 3 105 EUR apmērā dienā, jāpārskata atbilstoši inflācijai,

— vienotā pamatsumma dienas summas aprēķinam nolūkā noteikt sodanaudu (9), kas pašlaik noteikta 1 035 EUR apmērā dienā, jāpārskata atbilstoši inflācijai,

— īpašais reizinātājs “n” (10) jāpārskata atbilstoši attiecīgās dalībvalsts IKP, ņemot vērā tās vietu skaitu Eiropas Parlamentā; reizinātājs “n” ir identisks gan sodanaudas, gan dienas kavējuma naudas aprēķiniem,

— sodanaudas minimālā summa (11) jāpārskata atbilstoši inflācijai.

III. Atjauninājumi

Finansiālo sankciju (sodanaudas vai kavējuma naudas) aprēķinos tajos gadījumos, kad Komisija vēršas Tiesā saskaņā ar LESD 260. panta 2. un 3. punktu, tā izmanto šādas atjauninātās vērtības:

1) kavējuma naudas aprēķinam izmantojamā vienotā pamatsumma tiek noteikta 3 116 EUR apmērā;

2) vienotā pamatsumma dienas summas aprēķinam nolūkā noteikt sodanaudu tiek noteikta 1 039 EUR apmērā;

3) īpašais reizinātājs “n” un minimālā sodanauda 28 ES dalībvalstīm ir šādi: Dalībvalsts Īpašais reizinātājs “n” Minimālā sodanauda (1 000 EUR) Beļģija 0,79 2 037 Bulgārija 0,24 619 Čehija 0,52 1 341 Dānija 0,51 1 315 Vācija 4,62 11 915 Igaunija 0,10 258 Īrija 0,47 1 212 Grieķija 0,51 1 315 Spānija 2,07 5 338 Francija 3,39 8 743 Horvātija 0,19 490 Itālija 2,92 7 530 Kipra 0,09 232 Latvija 0,12 309 Lietuva 0,18 464 Luksemburga 0,15 387 Ungārija 0,42 1 083 Malta 0,07 181 Nīderlande 1,14 2 940 Austrija 0,67 1 728 Polija 1,27 3 275 Portugāle 0,53 1 367 Rumānija 0,64 1 651 Slovēnija 0,15 387 Slovākija 0,27 696 Somija 0,44 1 135 Zviedrija 0,80 2 063 Apvienotā Karaliste 3,40 8 768

Komisija šīs atjauninātās vērtības piemēros lēmumos, ko tā pieņems pēc šā paziņojuma pieņemšanas dienas nolūkā vērsties Tiesā saskaņā ar LESD 260. pantu. Kā jau minēts 2019. gada februāra paziņojuma 3. punktā, Komisija koriģēs šeit sniegtās vērtības, kad būs juridiski stājusies spēkā Apvienotās Karalistes izstāšanās no Eiropas Savienības.

(1) SEC(2005) 1658 (OV C 126, 7.6.2007., 15. lpp.).

(2) SEC(2010) 923/3. Nolūkā veikt ekonomikas datu ikgadējās korekcijas paziņojums tika atjaunināts 2011. gadā (SEC(2011) 1024 final), 2012. gadā (C(2012) 6106 final), 2013. gadā (C(2013) 8101 final), 2014. gadā (C(2014) 6767 final)), 2015. gadā (C(2015) 5511 final), 2016. gadā (C(2016) 5091), 2017. gadā (C(2017) 8720 final) un 2018. gadā (C(2018) 5851 final).

(3) OV C 12, 15.1.2011., 1. lpp.

(4) OV C 18, 19.1.2017., 10. lpp.

(5) Saskaņā ar vispārīgajiem noteikumiem, kas noteikti 2005. un 2010. gada paziņojumā.

(6) C(2019) 1396, final (OV C 70, 25.2.2019., 1. lpp.).

(7) Par inflācijas mērvienību izmanto IKP deflatoru. Sodanaudas un kavējuma naudas vienotās summas tiek noapaļotas līdz tuvākajam veselajam skaitlim. Sodanaudas minimālās summas tiek noapaļotas līdz tuvākajam tūkstotim. Reizinātāju “n” noapaļo līdz divām zīmēm aiz komata.

(8) Saskaņā ar definīciju dienas kavējuma naudas standarta jeb vienotā pamatsumma ir fiksēta pamatsumma, kuru reizina ar noteiktiem koeficientiem. Šie koeficienti atspoguļo pārkāpuma smagumu un ilgumu, savukārt īpašais reizinātājs “n” ir atkarīgs no konkrētās dalībvalsts.

(9) Aprēķinot sodanaudu, jāizmanto pamatsumma. Attiecībā uz LESD 260. panta 2. punktu sodanaudu nosaka, dienas summu (iegūst, sodanaudas vienoto pamatsummu reizinot ar pārkāpuma smaguma koeficientu un ar īpašo reizinātāju “n”) reizinot ar to dienu skaitu, cik ildzis pārkāpums, no pirmā sprieduma pasludināšanas dienas līdz dienai, kad pārkāpums novērsts, vai līdz dienai, kad pasludināts spriedums atbilstoši LESD 260. panta 2. punktam. Attiecībā uz LESD 260. panta 3. punktu saskaņā ar 28. punktu Komisijas paziņojumā “LESD 260. panta 3. punkta īstenošana” (SEC (2010)1371 final; OV C 12, 15.1.2011., 1. lpp.) sodanaudu nosaka, dienas summu (iegūst, sodanaudas vienoto pamatsummu reizinot ar pārkāpuma smaguma koeficientu un ar īpašo reizinātāju “n”) reizinot ar to dienu skaitu, kas pagājušas no dienas, kad beidzies direktīvas transponēšanas termiņš, līdz dienai, kad pārkāpums novērsts vai kad pasludināts spriedums atbilstoši LESD 258. pantam un 260. panta 3. punktam. Ja iepriekš minētā aprēķina rezultāts pārsniedz minimālo sodanaudu, būtu jāpiemēro uz dienas summas pamata aprēķinātā sodanauda.

(10) Īpašajā reizinātājā “n” ņem vērā dalībvalsts spēju maksāt (iekšzemes kopproduktu (IKP)) un tās vietu skaitu Eiropas Parlamentā.

(11) Sodanaudas minimālā fiksētā summa katrai dalībvalstij tiek noteikta, izmantojot īpašo reizinātāju “n”. Tā Tiesai tiek ierosināta, ja dienas sodanaudu kopsumma nepārsniedz sodanaudas minimālo fiksēto summu.